Komisjoni otsus,

11. detsember 1992,

Horvaatia Vabariigis asuvate ettevõtete loetelu kohta, millest on lubatud värsket liha ühendusse importida

(93/26/EMÜ)

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 12. detsembri 1972. aasta direktiivi 72/462/EMÜ tervishoiu ja veterinaarinspektsiooni probleemide kohta veiste, lammaste ja kitsede ning sigade, värske liha ja lihatoodete impordil kolmandatest riikidest, [1] viimati muudetud nõukogu määrusega (EMÜ) nr 1601/92, [2] eriti selle artikli 4 lõiget 1 ja artikli 18 lõike 1 punkte a ja b,

ning arvestades, et:

kolmandate riikide ettevõtetel lubatakse ühendusse importida värsket liha üksnes juhul, kui nad vastavad direktiivis 72/462/EMÜ sätestatud üld- ja eritingimustele;

kooskõlas direktiivi 72/462/EMÜ artikli 4 lõikega 3 on Horvaatia Vabariik edastanud loetelu ettevõtetest, millel on ühendusse eksportimise luba;

ühenduse kohapeal tehtud kontrollid on näidanud, et kõnealuste ettevõtete hügieenistandardid on piisavad, ning seetõttu võib ettevõtted kanda kõnealuse direktiivi artikli 4 lõike 1 kohaselt koostatud esimesse loetellu ettevõtetest, millest võib lubada värske liha importi;

pärast komisjoni 2. juuli 1992. aasta otsuse 92/390/EMÜ (loomatervishoiunõuete ja veterinaarsertifikaatide kohta Horvaatia Vabariigist värske liha importimisel) [3] vastuvõtmist ei lubata enam kõnealusest riigist importida värsket sealiha;

vastavalt komisjoni 30. juuli 1992. aasta otsusele 92/447/EMÜ, millega on muudetud otsust 91/449/EMÜ, millega sätestatakse veterinaarsertifikaadi näidis kolmandatest riikidest lihatoodete importimiseks, [4] lubatakse importida sealihatooteid, mida on töödeldud vastavalt kõnealusele otsusele; järelikult tuleb sellised tooted valmistada heakskiidetud ettevõtetest saadud sealihast;

käesoleva otsuse lisas esitatud loetelus märgitud ettevõtetest värske liha importimise suhtes kohaldatakse jätkuvalt juba ettenähtud sätteid, asutamislepingu üldsätteid ning eelkõige muid ühenduse veterinaaria-alaseid määrusi, eriti tervisekaitse osas;

käesoleva otsusega ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Käesoleva otsuse lisas loetletud ning Horvaatia Vabariigis asuvatel ettevõtetel lubatakse ühendusse eksportida värsket liha.

2. Kõnealustest ettevõtetest importimise suhtes kohaldatakse jätkuvalt mujal ettenähtud ühenduse veterinaaria-alaseid sätteid, eelkõige tervisekaitset käsitlevaid sätteid.

Artikkel 2

Käesolev otsus on adresseeritud liikmesriikidele.

Brüssel, 11. detsember 1992

Komisjoni nimel

komisjoni liige

Ray Mac Sharry

[1] EÜT L 302, 31.12.1972, lk 28.

[2] EÜT L 173, 27.6.1992, lk 13.

[3] EÜT L 207, 23.7.1992, lk 53.

[4] EÜT L 248, 28.8.1992, lk 69.

--------------------------------------------------

LISA

ETTEVÕTETE LOETELU

Loa nr | Asutus/aadress | Kategooria | EM |

TM | LH | KH | V | L/K | S | KL |

1 | KK Krizevcanka, Krizevci | × | | | × | | × | | T,2 |

8 | Cromax, Bjelovar | × | | | × | | × | | T,2 |

10 | Pik Vrbovec | × | × | | × | | × | | T,2 |

Vrbovec | | | × | | | | | 1 |

139 | Podravka | × | × | | × | | | | |

Koprivnica | × | | | | | × | | T,2 |

214 | Industrija Mesa Ivanec, Ivanec | × | × | | × | | | | |

--------------------------------------------------